Mikko Lehtonen

Mikko Kasper Lehtonen (sündinud 16. jaanuaril 1994 Turus) on Soome jäähokimängija, kes mängib kaitsjana Šveitsi kõrgliigaklubis ZSC Lions.

Ta alustas klubikarjääri kodulinna klubis HC TPS, mille koosseisus debüteeris ta Soome kõrgliigas hooajal 2011-12. Ta on mänginud veel Soome esiliiga klubis TUTO Hockey, Soome kõrgliigaklubides KooKoo ja Tappara ning Rootsi kõrgliigaklubis HV71. 2017. aastal tuli ta HV71-ga Rootsi meistriks.

2019. aasta aprillis sõlmis ta kaheaastase lepingu KHL-i klubiga Jokerit. Hooajal 2019–20 oli ta KHL-is liiga resultatiivseim kaitsemängija (17+32). 2020. aastal valiti ta KHL-i tähtede mängule.

2020. aastal siirdus Lehtonen esmakordselt NHL-i, sõlmides lepingu Toronto Maple Leafsiga."Maple Leafs sign Mikko Lehtonen". Toronto Maple Leafs. 4.5.2020. Vaadatud 20.1.2021 NHL-is tegi ta debüüdi 18. jaanuaril 2021 mängus Winnipeg Jetsi vastu. 2021. aasta veebruaris siirdus ta Columbus Blue Jacketsi. Hooajal 2020–21 kahes klubis mängides jäi tema arvele NHL-is kokku kuus väravasöötu.

2021. aasta oktoobris sõlmis Lehtonen lepingu KHL-i klubiga Peterburi SKA."Микко Лехтонен – в СКА!". ska.ru. 17.10.2021. Vaadatud 25.10.2021

2022. aasta mais sõlmis ta kaheaastase lepingu ZSC Lionsiga.

2014. aastal tuli Lehtonen juunioride maailmameistriks. 2019. aastal Soome jäähokikoondise koosseisus maailmameistriks ning 2022. aastal tuli ta Soome koondisega nii olümpiavõitjaks kui ka maailmameistriks – kõigil neil kolmel turniiril valiti Lehtonen ka turniiri sümboolsesse koosseisu. 2022. aasta maailmameistrivõistlustel, kus ta oli resultatiivseim kaitsemängija (2+10), pälvis ta ka turniiri parima kaitsemängija auhinna.

Soome koondises on ta osalenud ka 2017. aasta maailmameistrivõistlustel ja 2018. aasta taliolümpiamängudel.

 Viited 

 Välislingid 
 Mikko Lehtonen NHL.com lehel
 Mikko Lehtonen hockeydb.com lehel

Kategooria:Soome jäähokimängijad
Kategooria:HC TPS-i mängijad
Kategooria:KooKoo mängijad
Kategooria:HV71 mängijad
Kategooria:Tappara mängijad
Kategooria:Jokerite mängijad
Kategooria:Toronto Maple Leafsi mängijad
Kategooria:Columbus Blue Jacketsi mängijad
Kategooria:Peterburi SKA mängijad
Kategooria:ZSC Lionsi mängijad
Kategooria:Sündinud 1994